CELEX: 
Language: bg
Date: 2019-10-31 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на правила за прилагането на Директива 2003/87/ЕО на Европейския парламент и на Съвета по отношение на допълнителните условия за коригиране на безплатното разпределение на квоти за емисии поради промени в равнището на дейност

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 31.10.2019 година
            
            
               за определяне на правила за прилагането на Директива 2003/87/ЕО на Европейския парламент и на Съвета по отношение на допълнителните условия за коригиране на безплатното разпределение на квоти за емисии поради промени в равнището на дейност
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета
                  1
               , и по-специално член 10а, параграф 21 от нея,
            
            
               като има предвид, че:
            
            
               (1)С Директива 2003/87/ЕО се установява система за търговия с квоти за емисии на парникови газове в рамките на Съюза с цел насърчаване на намаляването на емисиите на парникови газове по рентабилен и икономически ефективен начин. В член 10а от нея са посочени преходните правила за безплатно разпределение на квоти.
            
            
               (2)С Делегиран регламент (ЕС) 2019/331 на Комисията
                  2
                се определят валидни за целия Съюз преходни правила за хармонизирано безплатно разпределяне на квоти за емисии в съответствие с член 10а от Директива 2003/87/ЕО за четвъртия период на търгуване от 2021 до 2030 г.
            
            
               (3)В съответствие с член 10а, параграф 20 от Директива 2003/87/ЕО безплатното разпределение на квоти за емисии на инсталации, чиято дейност се е увеличила или намаляла, изчислено въз основа на пълзяща средна стойност за две години, с повече от 15 % спрямо историческите равнища на дейност, се коригира симетрично. Тъй като инсталациите са разделени на подинсталации в съответствие с член 10 от Делегиран регламент (ЕС) 2019/331, е целесъобразно при прилагане на корекциите на разпределението на квотите за емисии поради промени в дейността тези промени да се сравняват с историческите равнища на дейност на ниво подинсталация.
            
            
               (4)За извършване на корекции на безплатното разпределяне е необходимо да се събират висококачествени и независимо проверени данни. Следва да се осигури постоянна точност и качество на данните, подлежащи на мониторинг и докладване, за определяне на безплатното разпределяне. За тази цел следва да бъдат предвидени специални правила за докладване на равнищата на дейност на ниво подинсталация, като се вземат предвид съответните разпоредби на Делегиран регламент (ЕС) 2019/331. Данните, събрани от операторите в съответствие с тези правила, следва да отразяват действителните дейности на подинсталациите.
            
            
               (5)Операторите следва да докладват изискваните данни ежегодно. Данните следва да подлежат на мониторинг в съответствие с изискванията за мониторинг съгласно член 8 от Делегиран регламент (ЕС) 2019/331.
            
            
               (6)За да се осигури съгласуваност между проверката на годишните доклади за емисиите по член 15 от Директива 2003/87/ЕО и данните за равнището на дейност, както и за да се използват възможностите за полезно взаимодействие, е целесъобразно да се използва правната уредба, определена от мерките съгласно Регламент (ЕС) 2018/2067 на Комисията
                  3
               .
            
            
               (7)За да се предотврати манипулиране или злоупотреба със системата за коригиране на разпределенията, да се избегне ненужната административна тежест и да се гарантира, че промените в разпределенията се извършват по ефективен, недискриминационен и еднакъв начин, следва да се прилагат допълнителни условия за коригиране на безплатното разпределение за подинсталациите, когато равнището на дейност се е увеличило или е намаляло с повече от 15 % в сравнение с историческото равнище на дейност. Средното равнище на дейност следва да бъде определено като средноаритметичната стойност на годишните равнища на дейност за две пълни календарни години на експлоатация. Първата година на изчисляване на средното равнище на дейност следва да бъде първата година от всеки период на разпределяне. Ако при сравнение на историческото равнище на дейност със средното равнище на дейност възниква разлика от повече от 15 %, тогава безплатното разпределение следва да се коригира с точния процент, отговарящ на промяната в равнището на дейност. Ако настъпи последваща промяна в равнището на дейност с над 15 % в същия интервал от 5 %, разпределението следва да остане същото. Ако последващата промяна надхвърля интервала от 5 %, в рамките на който е попаднала предишната корекция (напр. 20—25 %, 25—30 % и т.н.), корекцията в този случай също следва да отговаря на точната промяна в проценти на средното равнище на дейност.
            
            
               (8)За да се избегне ненужната административна тежест, възможностите за коригиране следва да се разглеждат, винаги когато промените в равнището на дейност на дадена подинсталация биха довели до годишно коригиране на равнището на квотите, разпределени безплатно на тази подинсталация, със 100 квоти или повече.
            
            
               (9)За да се предотврати манипулирането или злоупотребата със системата и да се гарантира, че промените в разпределенията се извършват по ефективен, недискриминационен и еднакъв начин, новите участници и новите подинсталации следва да се третират по същия начин.
            
            
               (10)Член 10а, параграф 1 от Директива 2003/87/ЕО изисква преходните хармонизирани мерки за безплатно разпределение на квоти за емисии да се прилагат по начин, който да насърчи намаляването на емисиите на парникови газове и енергийноефективните техники. За да се запазят стимулите за намаляване на емисиите при определянето на допълнителни условия за коригиране на безплатното разпределение за подинсталации, чиято дейност се е увеличила или е намаляла с повече от 15 % в сравнение с историческите равнища на дейност, следва да се вземат предвид и други промени в дейността на подинсталациите, освен свързаните с равнищата на дейност. Те следва да обхващат подобряване на енергийната ефективност, промени в топлоснабдяването, заменяемост на гориво и електроенергия, производство на ценни химикали, промени в производството на винилхлоридния мономер, както и енергийно оползотворяване на отпадъчните газове. С цел максимално използване на подобни стимули за намаляване на емисиите е добре да се помисли за подобни промени на ниво подинсталация.
            
            
               (11)С цел по-добро съгласуване на производствените промени с безплатното разпределение на квоти квотите за емисии не следва да се издават за подинсталации, които прекратяват дейността си, считано от годината след прекратяването.
            
            
               (12)Мерките, предвидени в настоящия регламент, са в съответствие със становището на Комитета по изменението на климата,
            
         
         
            
               ПРИЕ НАСТОЯЩИЯ РЕГЛАМЕНТ:
            
            
            
               Член 1
            
            
               Обхват
            
            
               Настоящият регламент се прилага за безплатното разпределение на квоти съгласно член 10а от Директива 2003/87/ЕО за периода на търгуване от 2021 до 2030 г.
            
            
               Член 2
            
            
               Определения
            
            
               За целите на настоящия регламент се прилагат следните определения:
            
            
               (1)„средно равнище на дейност“ означава (за всяка подинсталация) средноаритметичната стойност на свързаните годишни равнища на дейност за двете календарни години, предхождащи представянето на доклада, посочен в член 3, параграф 1;
            
            
               (2)„съществуваща инсталация“ означава съществуваща инсталация съгласно определението в член 2, точка 1 от Делегиран регламент (ЕС) 2019/331;
            
            
               (3)„подинсталация с топлинен показател“ означава подинсталация с топлинен показател съгласно определението в член 2, точка 3 от Делегиран регламент (ЕС) 2019/331;
            
            
               (4)„подинсталация с горивен показател“ означава подинсталация с горивен показател съгласно определението в член 2, точка 6 от Делегиран регламент (ЕС) 2019/331;
            
            
               (5)„период на разпределяне“ означава период на разпределяне съгласно определението в член 2, точка 15 от Делегиран регламент (ЕС) 2019/331;
            
            
               (6)„група“ означава група съгласно определението в член 2, точка 11 от Директива 2013/34/ЕС
                  4
               .
            
            
               Член 3
            
            
               Изисквания към докладването
            
            
               1.От 2021 г. нататък операторите на инсталации, на които безплатно са разпределени квоти в съответствие с член 10а от Директива 2003/87/ЕО, през периода на търгуване от 2021 до 2030 г. отчитат ежегодно равнището на дейност на всяка подинсталация през предходната календарна година. За 2021 г. този доклад включва данни за двете години, предхождащи представянето му.
            
            
               Новите участници могат да представят докладите, посочени в член 5, параграф 2 от Делегиран регламент (ЕС) 2019/331, през годината след първия ден на започване на дейността.
            
            
               2.Докладът за равнището на дейност трябва да съдържа информация за равнището на дейност на всяка подинсталация за всеки от параметрите, изброени в раздел 1, с изключение на точка 1.3, буква в), и в точки 2.3—2.7 от приложение IV към Делегиран регламент (ЕС) 2019/331. Докладът за равнището на дейност съдържа и информация за структурата на групата, ако има такава, към която принадлежи инсталацията, и за това дали дейността на някоя подинсталация е била прекратена.
            
            
               Компетентният орган може да изисква от операторите да включат в доклада за равнището на дейност данни за някой от допълнителните параметри, включени в приложение IV към Делегиран регламент (ЕС) 2019/331 или посочени в параграф 1 от него.
            
         
         
            
               3.Докладът за равнището на дейност се представя на компетентния орган, който предоставя безплатното разпределение на квоти, до 31 март всяка година през годините от 2021 до 2030 г., освен ако компетентният орган е определил по-ранен срок за представянето му. Той се придружава от доклад за проверка на доклада за равнището на дейност, изготвен съгласно Регламент за изпълнение (ЕС) 2018/2067.
            
            
               Държавите членки могат да изискват представянето на предварителен доклад за равнището на дейност, съдържащ цялата информация, налична към момента на подаване. Държавите членки могат да определят срокове за представянето на предварителния доклад за равнището на дейност.
            
            
               Компетентният орган може да преустановява временно издаването на безплатни квоти за емисии на дадена инсталация, докато не установи, че не е необходимо разпределението към тази инсталация да бъде коригирано, или докато Комисията не приеме решение съгласно член 23, параграф 4 от Делегиран регламент (ЕС) 2019/331 относно коригирането на разпределението за тази инсталация.
            
            
               Когато е приложимо, компетентният орган възстановява евентуални превишаващи квоти в резултат на свръхразпределение в съответствие с процедурата, предвидена в член 48, параграф 4 от Делегиран регламент (ЕС) 2019/1122 на Комисията
                  5
               .
            
            
               Компетентният орган може да изисква от операторите и от проверяващите органи да използват образци в електронен вид или файлове в конкретен формат при подаване на докладите за равнището на дейност.
            
            
               4.Компетентният орган оценява доклада за равнището на дейност, посочен в параграфи 1—3 от настоящия член, в съответствие с изискванията по членове 7—12 от Делегиран регламент (ЕС) 2019/331. Компетентният орган може да направи консервативна оценка на стойността на всеки параметър във всяка от следните ситуации:
            
            
               а)операторът не е представил проверен доклад за равнището на дейност до срока, посочен в параграф 3, а издаването на квоти не е спряно;
            
            
               б)представената потвърдена стойност не е в съответствие с настоящия регламент или с Делегиран регламент (ЕС) 2019/331;
            
            
               в)докладът за равнището на дейност на даден оператор не е проверен в съответствие с Регламент за изпълнение (ЕС) 2018/2067.
            
            
               Компетентният орган не увеличава разпределението на квоти за дадена инсталация въз основа на оценката, направена при обстоятелствата съгласно буква а).
            
            
               Когато проверяващият орган е посочил в доклада от проверката съгласно Регламент за изпълнение (ЕС) 2018/2067 наличието на несъществени неточности, които не са коригирани от оператора преди изготвяне на доклада от проверката, компетентният орган преценява тези неточности и дава консервативна оценка на стойността на параметъра, където е възможно. Компетентният орган уведомява оператора дали и какви корекции се изискват в доклада за равнището на дейност. Операторът предоставя тази информация на проверяващия орган.
            
            
               Член 4
            
            
               Средно равнище на дейност
            
            
               1.Компетентният орган определя ежегодно средното равнище на дейност на всяка подинсталация въз основа на докладите за равнището на дейност за съответния двугодишен период.
            
            
               2.Средното равнище на дейност на новите подинсталации и на новите участници не се изчислява за първите три календарни години от дейността.
            
            
               Член 5
            
            
               Корекции на безплатното разпределение на квоти вследствие на промени в равнището на дейност
            
            
               1.Всяка година компетентният орган сравнява средното равнище на дейност на всяка подинсталация, определено в съответствие с член 4, с историческото равнище на дейност, първоначално използвано за определяне на безплатното разпределение на квоти. Когато абсолютната стойност на разликата между средното равнище на дейност и историческото равнище на дейност на тази подинсталация е над 15 %, безплатното разпределение на квоти за тази инсталация се коригира. Тази корекция се прилага, считано от годината, следваща двете календарни години, използвани за определяне на средното равнище на дейност, и при условие че корекцията на годишния предварителен размер на квотите за емисии, предоставени безплатно на подинсталацията, е най-малко 100 квоти за емисии. Тази корекция се извършва чрез увеличаване или намаляване на безплатното разпределение за съответната подинсталация според точното процентно изменение на средното равнище на дейност в сравнение с историческото равнище, използвано първоначално за определяне на безплатното разпределение. 
            
            
               2.Когато в рамките на даден период на разпределяне бъде направена корекция съгласно параграф 1, допълнителни корекции могат да се извършват само ако абсолютната стойност на разликата между средното равнище на дейност и историческото равнище на дейност на тази подинсталация надвишава най-близкия 5-процентен интервал над промяната от 15 %, която е довела до предишното коригиране на безплатното разпределение към тази инсталация. Това става чрез увеличаване или намаляване на безплатното разпределение за съответната подинсталация според точното процентно изменение на средното равнище на дейност в сравнение с историческото равнище, използвано първоначално за определяне на безплатното разпределение, и при условие че корекцията на годишния предварителен размер на квотите за емисии, предоставени безплатно за подинсталацията, е най-малко 100 квоти за емисии.
            
            
               3.Ако увеличението или намалението на средното равнище на дейност на една подинсталация вече не надвишава 15 % в сравнение с историческото равнище, използвано първоначално за определяне на безплатното разпределение, безплатното разпределение на квоти за тази подинсталация е равно на първоначалното разпределение, определено съгласно член 16 или член 18 от Делегиран регламент (ЕС) 2019/331, считано от годината, следваща двете календарни години, използвани за определяне на средното равнище на дейност.
            
         
         
            
               4.Ако дадена подинсталация е прекратила дейността си, безплатното разпределение за тази подинсталация се занулява, считано от годината след прекратяване на дейността.
            
            
               5.За нови подинсталации и за нови участници безплатното разпределение на квоти за емисии не се коригира през първите три календарни години от дейността. За първата и втората календарна година от дейността безплатното разпределение на квоти за емисии се основава на съответното равнище на дейност за всяка година, а за третата календарна година от дейността безплатното разпределение на квоти за емисии се основава на историческото равнище на дейност, използвано за определяне на безплатното разпределение.
            
            
               6.Окончателният годишен размер на квотите за емисии, разпределени безплатно за дадена инсталация, е сумата от квотите за емисии на всички подинсталации, изчислена в съответствие с член 16 или член 18 от Делегиран регламент (ЕС) 2019/331 в зависимост от това, което е приложимо.
            
            
               Член 6
            
            
               Други промени в дейността на инсталацията
            
            
               1.Когато даден оператор докаже въз основа на данните в доклада за равнището на дейност и на всички допълнителни данни, поискани от компетентния орган, че намаляването на равнището на дейност с повече от 15 % на подинсталация, за която размерът на безплатното разпределение е определен въз основа на топлинен или горивен показател, не е свързано с промяна в производствените равнища на подинсталацията, а е следствие от повишената енергийна ефективност на тази подинсталация съгласно параграф 3 от настоящия член, в сравнение с посочената в доклада с базовите данни или в доклада с данни за нов участник, не се прави корекция на безплатното разпределение.
            
            
               2.Когато при поискване от компетентния орган даден оператор не успее да докаже въз основа на данните в доклада за равнището на дейност и на всички допълнителни данни, поискани от компетентния орган, че увеличаването на равнището на дейност с повече от 15 % на подинсталация, за която размерът на безплатното разпределение е определен въз основа на топлинен или горивен показател, е свързано с промяна в производствените равнища на подинсталацията, а не е следствие от намалената енергийна ефективност на тази подинсталация съгласно параграф 3 от настоящия член, в сравнение с посочената в доклада с базовите данни или в доклада с данни за нов участник, компетентният орган може да отхвърли корекцията на безплатното разпределение.
            
            
               3.При подинсталациите с топлинен показател и подинсталациите с горивен показател промяната на енергийната ефективност се определя чрез сравняване на коефициентите на количеството топлина или гориво, използвано за производството на всеки продукт, спрямо количествата на съответното им производство съгласно доклада с базовите данни и след като е извършена промяната в дейността на подинсталацията. Такова определяне на енергийната ефективност се извършва за производството на всеки продукт, обхванат от всеки код по Продком на подинсталацията в списъка, посочен в член 2, параграф 2 от Регламент (ЕИО) № 3924/91 на Съвета
                  6
               .
            
            
               В съответствие с първа алинея от настоящия параграф количествата топлина и гориво, използвани за производството на всеки продукт, се определят в съответствие с методиките, установени в плана относно методиката за мониторинг, одобрен в съответствие с член 6 от Делегиран регламент (ЕС) 2019/331.
            
            
               4.Когато от доклада за равнището на дейност, представен в съответствие с член 3, става ясно, че пълзящата средна стойност за две години на параметър за дадена подинсталация, посочен в член 16, параграф 5 и членове 19, 20, 21 или 22 от Делегиран регламент (ЕС) 2019/331 и различен от равнището на дейност, се е изменил с повече от 15 % в сравнение със стойностите, използвани за определяне на първоначалното равнище на безплатно разпределение, безплатното разпределение на квоти за тази инсталация се коригира, считано от годината, следваща двете години, използвани за определяне на промяната на параметрите, при условие че корекцията на годишния предварителен обем на квотите за емисии, разпределени безплатно за подинсталацията, е най-малко 100 квоти за емисии. Корекциите се извършват, като се увеличи или намали безплатното разпределение за съответната подинсталация въз основа на точната нова стойност на параметъра.
            
            
            
               Член 7
            
            
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 31.10.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 275, 25.10.2003 г., стр. 32. 
               
               
                  
                     (2)
                  
                        Делегиран регламент (ЕС) 2019/331 на Комисията от 19 декември 2018 г. за определяне на валидни за целия Съюз преходни правила за хармонизирано безплатно разпределяне на квоти за емисии в съответствие с член 10а от Директива 2003/87/ЕО на Европейския парламент и на Съвета (ОВ L 59, 27.2.2019 г., стр. 8).
               
               
                  
                     (3)
                  
                        Регламент за изпълнение (ЕС) 2018/2067 на Комисията от 19 декември 2018 г. за проверка на данните и за акредитация на проверяващите органи съгласно Директива 2003/87/ЕО на Европейския парламент и на Съвета (ОВ L 334, 31.12.2018 г., стр. 94—134).
               
               
                  
                     (4)
                  
                        Директива 2013/34/ЕС на Европейския парламент и на Съвета от 26 юни 2013 г. относно годишните финансови отчети, консолидираните финансови отчети и свързаните доклади на някои видове предприятия (ОВ L 182, 29.6.2013 г., стр. 19).
               
               
                  
                     (5)
                  
                        Делегиран регламент (ЕС) 2019/1122 на Комисията от 12 март 2019 г. за допълване на Директива 2003/87/ЕО на Европейския парламент и на Съвета по отношение на функционирането на Регистъра на ЕС (ОВ L 177, 2.7.2019 г., стр. 3).
               
               
                  
                     (6)
                  
                        Регламент (ЕИО) № 3924/91 на Съвета от 19 декември 1991 г. относно установяване на статистическо изследване на промишлената продукция на Общността (ОВ L 374, 31.12.1991 г., стр. 1).